প্রেসিডেন্ট পুতিন বিশ্ব এবং দেশীয় রাজনীতিতে অনেক জটিল বিষয় আগামী দিনগুলিতে মোকাবিলা করতে হবে। সম্প্রতি প্রায় ৪০ টি দেশ রাশিয়ার দূতাবাস থেকে গুপ্তচর বৃত্তির অভিযোগ অনেক কর্মকর্তাকে বহিস্কার করেছেন। ইউরোপিয়ান ইউনিয়ন রাশিয়ার গ্যাসের উপর তাদের নির্ভরতা কমানোর জোর প্রচেষ্টা চালাচ্ছে। এখনও রাশিয়ার কাছে ভয়ানক পরমাণু অস্ত্রের মজুদ রয়েছে। রাশিয়া জাতিসংঘের নিরাপত্তা পরিষদের স্থায়ী সদস্য রাষ্ট্র এবং তার ভেটো প্রয়োগ করার ক্ষমতা রয়েছে। তার অর্থনীতির ও মজবুত ভিত্তি আছে এবং দেশের কেন্দ্রীয় সরকারের ভিত্তিও অনেকটা মজবুত। দেশের নুতন প্রজন্ম অতি দ্রুত দেশের শাসন ক্ষমতার বিভিন্ন স্তরে দায়িত্ব নেওয়া শুরু করেছে। তারপরও আসল সত্য হলো রাশিয়া বিশ্ব শক্তি থেকে আঞ্চলিক শক্তিতে পরিণত হয়েছে। যে সোভিয়েট রাশিয়ার আক্রমণ ঠেকাতে ১৯৭২ সালে চীন, সাম্রাজ্যবাদী শক্তি আমেরিকার সাথে কূটনৈতিক সর্ম্পক গড়তে হয়েছিল, আজ সে চীনের প্রভাব বলয়ের কাছে রাশিয়ার আত্মসমর্পণ স্পষ্টতর হচ্ছে। এখন রাশিয়ার জনসংখ্যা মাত্র ১৪০ মিলিয়ন। এখনও অর্থনীতি তেল ও গ্যাস রপ্তানীর উপর নির্ভরতা কাটিয়ে উঠতে পারে নাই। এখনও ইউরোপিয়ান ইউনিয়নের দেশগুলি রাশিয়ার শতকরা ৩৫ ভাগ গ্যাস আমদানী করে। অবশ্য চীনের কাছে গ্যাস সরবরাহের জন্য নুতন পাইপ লাইন স্থাপন করা হচ্ছে। ২০১৯ সাল নাগাদ চীনে রাশিয়ার গ্যাস রপ্তানী আরম্ভ হবে। অবশ্য এই পর্যন্ত রাশিয়ার অর্থনৈতিক উন্নয়নের জন্য কোন ব্যাপকভিত্তিক উদ্যোগ গ্রহণ করা হয় নাই। সোভিয়েট ইউনিয়নের তদানীন্তন প্রেসিডেন্ট ব্রেজনেভের সময় থেকে সোভিয়েট অর্থনীতি যে স্থবিরতা বিরাজ করছিল, পুতিনের সময় সে অবস্থার খুব একটা পরিবর্তন হয় নাই। গত কয়েক বৎসর পুতিন পররাষ্ট্র নীতির উপর জোর দিয়েছে। ইউক্রেনের সাথে ছোট ছোট যুদ্ধ এখনও চলছে। সিরিয়ার যুদ্ধে সিরিয়ার পক্ষে বিমান হামলায় প্রত্যক্ষভাবে রাশিয়া অংশগ্রহণ করেছে। একমাত্র রাশিয়ার হস্তক্ষেপের কারণে সিরিয়ার আসাদ সরকারের ঠিকে যাওয়ার জোর সম্ভাবনা দেখা যাচ্ছে। সিরিয়ায় অচিরেই যদি যুদ্ধ বন্ধ হয়ে যায় এবং শান্তি কায়েম হয়, যুদ্ধ বিধ্বস্ত সিরিয়ার পুনঃ নিমার্ণে যে কর্মযজ্ঞের প্রয়োজন হবে তাতে চীনের অংশগ্রহণ অনিবার্য হবে।